Рэчка, рэчанька мая
*Эдзі Агняцвет*

Я не хачу, каб рэчка высыхала,

Дзе чую ўсплёскі рыбак залатых,

Дзе човен скача ля свайго прычала,

Калі бягу па травах лугавых;

Дзе лёд зімой іскрыцца ў сто вясёлак

I дзе бушуе ўвесну крыгаход.

Плыві, рака, паміж бароў вясёлых,

Каб зелянелі сосны круглы год!

Каб жаўранак гукаў вясну і лета

I не кранула птушачку бяда!

Каб не знікала з нашай студні светлай

Сцюдзёная і смачная вада!

Я не хачу, каб цінай безгалосай

Заплеснеў бераг, на якім стаю.

Прашу людзей, прашу я ўсіх дарослых:

— Абараніце рэчаньку маю!

Я падрасту і вам дапамагу —

I рыбкі залатыя зберагу.